Den 8. maj var Nicolai "device" Reedtz på besøg i Go' morgen Danmark studiet, hvor selveste Ida Wohlert interviewede den prominente danske spiller. Her løftede han kort sløret for en kommende beboelse, hvor Team SoloMid skal holde til.

Det stod dog ikke helt klart, hvad sagen konkret drejer sig om, og om det er et reelt gaminghus eller blot træningslokaler. Derfor har Gaming.dk været i kontakt med holdets manager Kasper Alstrup, som herunder uddyber, at spillerne selv bestemmer, om de vil bo i huset eller have deres eget sted.

For efterhånden en del uger tilbage havde vi det første møde med ejeren af Team SoloMid, fordi vi vidste, at der var en stor turnering på vej til at blive annonceret. Nu er den her så, ESL ESEA turneringen, og det er et glimrende tidspunkt for os til at rykke tættere sammen som hold og trække hele teamet og miljøet omkring holdet op på et højere niveau.

Det skal især ske ved, at vi alle flytter til Københavnsområdet. Her lejer vi et hus, hvor de spillere, der har lyst, kan bo, men hvis nogle af drengene gerne vil have sin egen lejlighed, er der også plads til det.

Vi leder i øjeblikket efter et hus på Amager eller et lignende sted i København. Vi har ikke set på så meget konkret endnu, da ideerne og planerne for, hvad huset helt konkret skal bruges til, stadig er under udvikling.

Vi ved dog, at vi leder efter et sted med rigelig plads, køkken, værelser, spisestue, et stort arbejdsrum med plads til alle spillernes udstyr og så videre. Derudover forsøger vi også at finde plads til et afslapningsrum, hvor vi muligvis smækker en projektor i loftet, så vi kan gennemgå taktiske ting og sager der. Og så naturligvis værelser til de spillere, der gerne vil bo i huset.